Vīķu ezers

Vīķu ezers (arī Vīķezers, agrāk Rembergas ezers, Remberģu ezers vai Renenbergas ezers) ir dabīgs saldūdens ezers Jēkabpils novada Sēlpils pagastā. Izvietojies Sēlijas paugurvaļņa austrumu malā, pie autoceļa P76 14 km no Jēkabpils. Daļa piekrastes teritorijas iekļauta dabas liegumā Vīķu ezera un Brūlānu pļavas. Raksturojums Krasti vietām zemi, vietām slīpi. Ezera gultne līdzena, smilšaina. Dūņu slānis svārstās no 0,4 līdz 2,8 m. Piekrastē daudz detrīta. Ūdens oligohumozs, zaļgans. Ūdens ziedēšana reta un neizteikta. Caurrteces ezers, kurā ietek Akmeņupīte, Kameņu grāvis un Vīķupīte, bet pie Bajāriem iztek Pūķupīte. 1920. un 1930. gados, iztaisnojot un regulējot Pūķupīti, ezera ūdens līmenis pazeminājās. Palu laikā, paaugstinoties ūdens līmenim Daugavā, Pūķupīte var plūst pretējā virzienā un ietecēt Vīķu ezerā. Ezerā mīt: asaris, ķīsis, plaudis, plicis, rauda. Vēsturiski ezera krastos atradusies Reneberģu muiža un Vezītes jeb Viesītes pusmuiža. Atsauces